**Tonul**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Osul e o bucurie numai atunci când este os al frunții,

 când apară iar nu dezbină,

 cum e vertebra alcalină

 din toiul greu al cărnii și al nunții.

 Mă voi supune la dezobișnuire de

 felul meu de-a fi,

 dar nu la părăsire,

 ce-o ține-n dânsul verbul lui a fi.

 M-oi dezobișnui și eu de trup,

 nascând un Făt-frumos al verbelor,

 cum lupul s-a dezobișnuit de lup,

 de foame.

 Am să mă dezobișnuiesc de stelele cerului

 cum apa îngheață dezobișnuita de fulgul zăpezii,

 îmi voi lua trupul înfrigurat

 și da-l-voi eu însumi să mi-l pască iezii.

 Să mă dezobișnuiesc să mai fiu om

 mi-a fost dat destul de ușor.

 Să mă dezobișnuiesc să trăiesc

 mi-a trebuit doar o moarte cu omor.

 De lupi mă dezobișnuiesc cel mai greu,

 sunt singuri și pe zăpadă.

 Desigur, va trebui să mă dezobișnuiesc de singurătate.

 Desigur, va trebui să mă dezobișnuiesc de zăpadă.

 În rest, vreme trece, vreme vine.